

**ОБЩИНА КАРЛОВО**

**ДО**

**Г-Н ТЕОДОР ШОЙЛЕКОВ**

**ПРЕДСЕДАТЕЛ НА**

**ОБЩИНСКИ СЪВЕТ КАРЛОВО**

**ДОКЛАДНА ЗАПИСКА**

От Д-р Емил Станев Кабаиванов – Кмет на Община Карлово

**Относно:** Приемане на Система за прием на ученици в първи клас на общинските училища с начален етап на обучение на територията на град Карлово

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Със Системата за прием на ученици в първи клас на общинските училища с начален етап на обучение на територията на град Карлово се регламентират условията, редът и критериите за кандидатстване, класиране и записване на ученици в първи клас на общинските училища на територията на град Карлово.

**1. Причини и мотиви, които налагат приемането на Система за прием на ученици в първи клас на общинските училища с начален етап на обучение на територията на град Карлово:**

На територията на град Карлово има четири общински училища с начален етап на образование, както следва: СУ „Васил Левски“, СУ „Христо Проданов“, ОУ „Св. св. Кирил и Методий“ и ОУ „Райно Попович“.

Съгласно разпоредбите на новия Закон за предучилищното и училищното образование, обн. ДВ. бр.79 от 13 октомври 2015г., в сила от 01 август 2016г., изм. ДВ. бр.24 от 16 Март 2018 г. и на основание чл. 43, ал. 1 от Наредба № 10 от 01.09.2016 г. за организация на дейностите в училищното образование за осъществяване на приема в първи клас за всяко населено място с повече от едно училище общините разработват система за прием.

**2. Цел:**

С предложения проект на Система за прием на ученици в първи клас на общинските училища с начален етап на обучение на територията на град Карлово се цели усъвършенстване на процеса на организация и управление на приема на първокласници, чрез въвеждане на ясни и прозрачни правила за балансирано разпределение на децата по всички училища в града.

Системата въвежда единни критерии за прием на ученици в първи клас във всички общински училища, с което се гарантира равнопоставеност на всички кандидати.

**3. Финансови средства, необходими за прилагане на новата нормативна уредба:**

За прилагането на Системата за прием на ученици в първи клас на общинските училища с начален етап на обучение на територията на град Карлово не са необходими допълнителни финансови средства.

**4. Очаквани резултати от прилагането на Системата:**

С приемането на Системата ще има по-добра възможност за контрол върху процесите на кандидатстване, класиране и записване на учениците в общинските училища, които се осъществяват по предварително изготвен график и критерии.

Със Системата ще се въведат ясни правила за прием във всички общински училища на територията на град Карлово и ще се постигне по-добра информираност на родителите при кандидатстване на децата в първи клас.

Ще се постигне по-голяма прозрачност и публичност при организацията и провеждането на приема на децата в първи клас, като се спазват заложените в Системата условия, изисквания и критерии.

**5. Анализ за съответствие с правото на Европейския Съюз:**

Проектът на Системата е разработен в съответствие с новия Закон за предучилищното и училищното образование, в сила от 01.08.2016 г. и Наредба № 10 за организация на дейностите в училищното образование. С промените не се въвеждат норми на правото на Европейския съюз, поради което не се налага по акта да бъде изготвена справка за съответствие с европейското право.

Предвид гореизложеното, предлагам Общински съвет да приеме следното

**РЕШЕНИЕ:**

1. На основание чл. 21, ал. 2 от Закона за местното самоуправление и местната администрация и във връзка с чл. 142, ал. 1 и ал. 2 и чл. 143 от Закона за предучилищното и училищното образование и чл. 43, ал. 1 от Наредба №10 от 01.09.2016 г. за организация на дейностите в училищното образование и в изпълнение на чл. 256, ал. 1, т. 2 от Закона за предучилищното и училищното образование приема Система за прием на на ученици в първи клас на общинските училища с начален етап на обучение на територията на град Карлово.